A Bizottság 1410/2003/EK rendelete

(2003. augusztus 7.)

a borpiac közös szervezéséről szóló 1493/1999/EK tanácsi rendelet alkalmazásának egyes részletes szabályai megállapításáról, valamint a borászati eljárások és kezelések közösségi kódexének létrehozásáról szóló 1622/2000/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 806/2003/EK rendelettel [1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre [2], és különösen annak 46. cikkére,

mivel:

(1) A legutóbb a 2244/2002/EK rendelettel [3] módosított, a borpiac közös szervezéséről szóló 1493/1999/EK tanácsi rendelet alkalmazásának egyes részletes szabályai megállapításáról, valamint a borászati eljárások és kezelések közösségi kódexének létrehozásáról szóló, 2000. július 24-i 1622/2000/EK bizottsági rendelet [4] az 1493/1999/EK rendelet által engedélyezett anyagok használata tekintetében határértékeket és bizonyos feltételeket állapít meg. A borkészítési eljárások és a vizsgálati módszerek fejlődésének fényében módosítani kell az L-aszkorbinsavra és a diammónium-foszfát vagy ammónium-szulfát tápsókra vonatkozó, az 1622/2000/EK rendelet IV. mellékletében megállapított határértékeket.

(2) Az 1493/1999/EK rendelet 46. cikkének (2) bekezdése rendelkezik a borászati eljárások során alkalmazott anyagok tisztasági és azonosítási előírásainak elfogadásáról. Ezen anyagok nagy részére a legutóbb a 2002/82/EK irányelvvel [5] módosított, a színezékeken és édesítőszereken kívüli egyéb élelmiszer-adalékanyagokra vonatkozó különleges tisztasági követelmények megállapításáról szóló, 1996. december 2-i 96/77/EK bizottsági irányelv [6] már állapított meg előírásokat; ez az irányelv a polivinil-polipirrolidon tekintetében az 1622/2000/EK rendelet V. mellékletében szereplő követelményeknél és tisztasági kritériumoknál szigorúbb kritériumokat állapít meg. Ennek eredményeképpen az élelmiszer-adalékanyagokra vonatkozó tisztasági követelményeket megállapító horizontális joganyagot alkalmazni kell a borágazatra is, és az V. mellékletet el kell hagyni.

(3) Az A. szőlőtermő övezetnek az 1622/2000/EK rendelet 8. cikkében felsorolt borvidékeinél a "Rheinpfalz" vidék hivatalos megnevezése "Pfalz"-ra változott. Az említett cikkben a borvidék új megnevezését kell használni.

(4) A "Picolit" megnevezéssel kísért, Colli orientali del Friuli eredet-megjelölésre jogosult olaszországi m.t. minőségi borok 5 gramm per liternél magasabb maradékcukor-tartalommal rendelkeznek, és jó minőségük megőrzéséhez az általános 260 mg/l határértéknél magasabb, de 300 mg/l-nél alacsonyabb kéndioxid-tartalomra van szükség. Ezért ezeket a borokat fel kell venni a XII. mellékletben található jegyzékbe.

(5) Az előbbiekben említett, a "Picolit" megnevezéssel kísért, Colli orientali del Friuli m.t. minőségi borok különleges módszerek alkalmazásával készülnek, összes alkoholtartalmuk meghaladja a 13 %(V/V)-ot, illósavtartalmuk pedig az 1493/1999/EK rendelet V. mellékletének B. pontjában megállapítottnál általában magasabb, de 25 milliekvivalens per liter értéknél alacsonyabb. Ezért ezeket a borokat fel kell venni a XIII. mellékletben található jegyzékbe.

(6) Az 1622/2000/EK rendelet előírja, hogy a legutóbb a 440/2003/EK rendelettel módosított [7], a boranalízis közösségi módszereinek meghatározásáról szóló, 1990. szeptember 17-i 2676/90/EGK bizottsági rendeletben [8] leírt szokásos analízismódszerek 2003. augusztus 1-jétől hatályukat vesztik. Számos ilyen szokásos elemzési módszer jelenleg éppen szakmai és tudományos értékelés alatt áll, precizitásuk és pontosságuk tekintetében pedig validálási vizsgálatot végeznek referenciamódszerként való elismerésük érdekében. Mivel ez a munka még nem ért véget, a 2676/1990/EGK rendelet bizonyos rendelkezéseinek hatályon kívül helyezésére megállapított határidőt meg kell hosszabbítani további két évvel, amíg a folyamatban lévő vizsgálatok végleges eredménye meg nem születik.

(7) Az e rendeletben előírt intézkedések összhangban vannak a Borpiaci Irányítóbizottság véleményével,

ELFOGADTA EZT A RENDELETET:

1. cikk

Az 1622/2000/EK rendelet a következőképpen módosul:

1. A 6. cikk helyébe a következő szöveg lép:

"6. cikk

A borászati eljárások során alkalmazott anyagokra vonatkozó, az 1493/1999/EK rendelet 46. cikke (2) bekezdésének c) pontjában említett tisztasági és azonosítási előírások azonosak a 96/77/EK irányelvben megállapított előírásokkal. Szükség esetén ezeket a tisztasági követelményeket ki kell egészíteni az e rendeletben előírt speciális követelményekkel."

2. A 8. cikk utolsó előtti franciabekezdésében a "Rheinpfalz" szöveg helyébe a "Pfalz" szöveg lép.

3. A 44. cikk (2) bekezdésében a "2003. augusztus 1." szöveg helyébe a "2005. augusztus 1." szöveg lép.

4. A IV. melléklet helyébe e rendelet melléklete lép.

5. Az V. mellékletet el kell hagyni.

6. A XII. melléklet a) pontja a második franciabekezdés után a következő franciabekezdéssel egészül ki:

"– a Colli orientali del Friuli – Picolit eredet-megjelölésre jogosult m.t. minőségi borok,"

7. A XIII. melléklet c) pontja a második franciabekezdés után a következő franciabekezdéssel egészül ki:

"– a "Picolit". megnevezéssel kísért, Colli orientali del Friuli m.t. minőségi borokra,".

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ezt a rendeletet 2003. augusztus 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. augusztus 7-én.

a Bizottság részéről

Franz Fischler

a Bizottság tagja

[1] HL L 122., 2003.5.16., 1. o.

[2] HL L 179., 1999.7.14., 1. o.

[3] HL L 341., 2002.12.17., 27. o.

[4] HL L 194., 2000.7.31., 1. o.

[5] HL L 292., 2002.10.28., 1. o.

[6] HL L 339., 1996.12.30., 1. o.

[7] HL L 66., 2003.3.11., 15. o.

[8] HL L 272., 1990.10.30., 1. o.

--------------------------------------------------

MELLÉKLET

„IV. MELLÉKLET

Egyes anyagok felhasználására vonatkozó korlátozások

(E rendelet 5. cikke)

Az 1493/1999/EK rendelet IV. mellékletében említett anyagok felhasználására vonatkozó maximális határértékek az ott megállapított feltételekkel összhangban a következők:

Anyag | Felhasználás friss szőlővel, szőlőmusttal, részben erjedt szőlőmusttal, töppedt szőlőből nyert részben erjedt szőlőmusttal, sűrített szőlőmusttal és még erjedésben lévő újborral | Felhasználás közvetlen emberi fogyasztásra szánt, erjedésben lévő szőlőmusttal, asztali bor készítésére alkalmas borral, asztali borral, pezsgővel, habzóborral, gyöngyözőborral, szénsavval dúsított gyöngyözőborral, likőrborral és m.t. minőségi borral |

Élesztősejtfal-készítmények | 40 g/hl | 40 g/hl |

Szén-dioxid | | legnagyobb tartalom az így kezelt borban: 2 g/l |

L-aszkorbinsav | | 250 mg/l; maximális tartalom az így kezelt borban nem haladhatja meg a 250 mg/l-t |

Citromsav | | maximális tartalom az így kezelt borban: 1 g/l |

Metaborkősav | | 100 mg/l |

Réz-szulfát | | 1 g/hl, feltéve, hogy az így kezelt termék réztartalma nem haladja meg az 1 mg/l-t |

Borászati aktív szén | 100 g szárazanyag hl-enként | 100 g szárazanyag hl-enként |

Tápsók: diammónium-foszfát vagy ammónium-szulfát | 1 g/l (sótartalomban kifejezve) | 0,3 g/l (sótartalomban kifejezve) pezsgő készítésére |

Ammónium-szulfit vagy ammónium-hidrogén-szulfit | 0,2 g/l (sótartalomban kifejezve) | |

Szaporodásfokozók: tiamin, tiamin-hidroklorid formájában | 0,6 mg/l (tiaminban kifejezve) | 0,6 mg/l (tiaminban kifejezve) pezsgő készítésére |

Polivinil-polipirrolidon | 80 g/hl | 80 g/hl |

Kalcium-tartarát | | 200 g/hl |

Kalcium-fitát | | 8 g/hl |

Lizozim | 500 mg/l | 500 mg/l |

--------------------------------------------------